A Bizottság határozata

(2003. december 23.)

az 58/2003/EK tanácsi rendelet alkalmazásában az energia területén megvalósuló közösségi intézkedések igazgatása céljából az "intelligens energiával foglalkozó végrehajtó hivatal" elnevezésű végrehajtó hivatal létrehozásáról

(2004/20/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló, 2002. december 19-i 58/2003/EK tanácsi rendeletre [1], és különösen annak 3. cikke (1) bekezdésére,

mivel:

(1) A fenntartható fejlődés stratégiája keretében a megújuló energia és az energiahatékonyság előmozdítása és fejlesztése céljából az Európai Unió intézkedéseket tett annak érdekében, hogy kiegyensúlyozott módon hozzájáruljon a következő általános célkitűzések megvalósításához: az energiaellátás biztonsága, a versenyképesség és a környezet védelme.

(2) Ezen intézkedések magukban foglalják az energia területére vonatkozó, "Intelligens energia – Európa" (2003–2006) többéves cselekvési program elfogadásáról szóló, 2003. június 26-i 1230/2003/EK európai parlamenti és tanácsi határozatot [2], amelynek cselekvési területei a megújuló energiaforrások és az energiahatékonyság fejlesztése, a közlekedési ágazatban is, és ezek előmozdítása fejlődő országokban.

(3) Az 58/2003/EK rendelet felhatalmazza a Bizottságot, hogy a rendelet által megállapított alapszabállyal összhangban végrehajtó hivatalokat hozzon létre, és hogy megbízza ezeket bizonyos, egy vagy több közösségi programra vonatkozó igazgatási feladatokkal.

(4) A Bizottság végrehajtó hivatalok létrehozására vonatkozó felhatalmazásának célja, hogy a Bizottság azokra a fő tevékenységekre és feladatokra tudjon összpontosítani, amelyeket nem lehet kiszervezni, anélkül azonban, hogy lemondana az e végrehajtó hivatalok által igazgatott tevékenységek feletti ellenőrzésről vagy az e tevékenységekért való végső felelősségről.

(5) Az "Intelligens energia – Európa" program igazgatása műszaki projektek végrehajtását foglalja magában, amelyek során nem kerül sor politikai döntéshozatalra, és amelyek a projekt ciklus során magas szintű műszaki és pénzügyi szakértelmet igényelnek.

(6) A program végrehajtásával kapcsolatos feladatok átruházása egy végrehajtó hivatalra olyan módon lehetséges, hogy világosan különválasztják egyfelől a programozást, a prioritások meghatározását és a programértékelést, amelyeket a Bizottság végez, másfelől a projekt végrehajtását, amivel a végrehajtó hivatalt bízzák meg.

(7) Az e célból elvégzett költség-haszon elemzés kimutatta, hogy bizonyos igazgatási feladatokat – mint például a költségvetés végrehajtását, a projektek műszaki és pénzügyi ellenőrzését, valamint az eredmények terjesztését és hasznosítását – egy végrehajtó hivatal eredményesebben tudná elvégezni, miközben biztosítaná azt, hogy a Bizottság végrehajtsa az "Intelligens energia – Európa" programot, az azt elfogadó határozattal, valamint az ahhoz tartozó, a Bizottság által a határozat 8. cikkében meghatározott irányítóbizottság segítségével elfogadott munkaprogrammal és iránymutatásokkal összhangban.

(8) Egy végrehajtó hivatal igénybevétele azt jelentené, hogy az előzőnél jóval nagyobb új programot hatékonyabban lehetne igazgatni.

(9) A meghatározott feladatoknak egy végrehajtó hivatal által történő végrehajtása lehetővé tenné a Bizottság számára, hogy stratégiai és szabályozási kérdésekre összpontosítson, miközben növelné a Közösség által nyújtott támogatást a tagállamokbeli multinacionális intézkedésekhez. Ez a legjobb módja annak, hogy a különböző jogszabályokban az energia területén megállapított célkitűzéseket elérjék, és más, a megújuló energiaforrásokra és az energiahatékonyságra vonatkozó intézkedéseket – a közlekedési ágazatban is – megvalósítsanak.

(10) A Bizottság prioritásainak és különösen a fenntartható fejlődés stratégiájának a végrehajtása olyan intézkedések elfogadását eredményezheti az említett területeken, a közösségi politika részeként, amelyek a Bizottság olyan intézkedéseivel járnak, amelyeket természetüknél fogva a hivatal hajthat végre. Rendelkezni kell annak lehetőségéről, hogy további igazgatási és végrehajtási feladatokkal bízhassák meg a hivatalt.

(11) Az e határozatban előírt intézkedések összhangban vannak a végrehajtó hivatalok bizottságának véleményével,

A KÖVETKEZŐKÉPPEN HATÁROZOTT:

1. cikk

A hivatal létrehozása

(1) Végrehajtó hivatal (a továbbiakban: a hivatal) jön létre az energia területén megvalósuló közösségi intézkedések igazgatására, amelynek alapszabályát az 58/2003/EK tanácsi rendelet állapítja meg.

(2) A hivatal neve "intelligens energiával foglalkozó végrehajtó hivatal".

2. cikk

Székhely

(1) A hivatal székhelye Brüsszel.

3. cikk

Időbeli hatály

A hivatal a 2004. január 1-jével kezdődő és 2008. december 31-én végződő időszakra jön létre.

4. cikk

Célok és feladatok

(1) Az 1230/2003/EK határozattal létrehozott "Intelligens Energia – Európa" közösségi program értelmében a hivatal felelős a program keretében nyújtott közösségi támogatásokkal kapcsolatos feladatok végrehajtásáért, kivéve a programértékelést és a jogszabályok alkalmazásának figyelemmel kísérését, valamint a stratégiai tanulmányokat vagy bármely más olyan intézkedést, amely a Bizottság kizárólagos hatáskörébe tartozik. A hivatal a következő feladatok ellátásáért felelős:

a) az "Intelligens Energia – Európa" közösségi program összefüggésében a konkrét projektek időtartama valamennyi szakaszának igazgatása, az 1230/2003/EK határozat és az e határozatban előírt, a Bizottság által a program végrehajtó bizottságának véleményét követően elfogadott munkaprogram alapján, valamint az e célból szükséges ellenőrzések végrehajtása a vonatkozó határozatok elfogadásával, amennyiben a Bizottság erre felhatalmazza;

b) a bevételekre és a költségekre vonatkozó költségvetés-végrehajtási eszközök elfogadása és – amennyiben a Bizottság erre felhatalmazza – a közösségi program igazgatásához szükséges valamennyi intézkedés végrehajtása, különös tekintettel a szerződések és a támogatások odaítélésére;

c) minden olyan információ összegyűjtése, elemzése és továbbítása a Bizottság számára, amelyre a közösségi program végrehajtásának irányításához szükség van, valamint a munkaprogramban vagy a felhatalmazó jogi aktusban meghatározott minden más információ vagy a Bizottság részére készült jelentés összegyűjtése, elemzése és továbbítása a Bizottság számára.

(2) Az 58/2003/EK rendelet 24. cikke alapján létrehozott bizottság véleményét követően a Bizottság megbízhatja a hivatalt, hogy hasonló feladatokat hajtson végre az (1) bekezdésben említett programtól eltérő, az említett rendelet 2. cikke szerinti közösségi programok keretében, feltéve, hogy e programok vagy intézkedések nem lépnek túl a megújuló energiaforrások és az energiahatékonyság – ideértve a közlekedési ágazatot – fejlesztésén és támogatásán, feltéve továbbá, hogy nem járnak a hivatal feladatainak jelentős növekedésével.

(3) A hivatalra ruházott hatáskörről szóló bizottsági határozatnak részletesen fel kell sorolnia valamennyi, a hivatalra ruházott feladatot, és e határozatot minden olyan további feladat esetén ki kell igazítani, amelyet adott esetben a hivatalra ruháznak. A Bizottság határozatáról tájékoztatás céljából értesíteni kell az 58/2003/EK rendelet 24. cikkével létrehozott bizottságot.

5. cikk

Szervezeti felépítés

(1) A hivatalt a Bizottság által kinevezett operatív bizottság és igazgató vezeti.

(2) Az operatív bizottság tagjait három évre kell kinevezni.

(3) Az igazgatót öt évre kell kinevezni.

6. cikk

Támogatások

A hivatal az Európai Közösségek általános költségvetésében feltüntetett, az "Intelligens Energia – Európa" közösségi programhoz, valamint adott esetben más közösségi programokhoz vagy intézkedésekhez – amelyek végrehajtásáért a 4. cikk (2) bekezdése értelmében a hivatal felelős – rendelt pénzeszközökből támogatást kap.

7. cikk

Felügyelet és jelentéstételi kötelezettség

A hivatal a Bizottság felügyelete alá tartozik és rendszeresen jelentést készít a rábízott programok végrehajtása során elért haladásról, a felhatalmazó jogi aktusban megállapított szabályoknak és gyakoriságnak megfelelően.

8. cikk

A működési költségvetés végrehajtása

A hivatal az általános költségvetési rendelet előírásaival összhangban hajtja végre működési költségvetését.

Kelt Brüsszelben, 2003. december 23-án.

a Bizottság részéről

Loyola De Palacio

alelnök

[1] HL L 11., 2003.1.16., 1. o.

[2] HL L 176., 2003.7.15., 29. o.

--------------------------------------------------